Lucrările la infrastructura rutieră din zona centrală, cu tot cu inevitabila înlocuire a bordurilor, au fost raportate ca încheiate pentru prima zi de școală. Într-adevăr, avem asfalt ca în palmă, dungi proaspăt trasate cu vopsea albă, iar din dronă totul pare impecabil.

Însă, dacă venim cu picioarele pe pământ și, mai ales, dacă avem intenția de a le folosi în cel mai banal mod cu putință, adică pentru deplasare per pedes, constatăm că lucrările au fost executate fără pic de respect pentru pietoni.

Mentalitatea la ordinea zilei în cadrul municipalității timișorene pare să fie centrată pe facilitarea deplasării autovehiculelor, în timp ce bicicliștii, dar mai ales pietonii nu au parte de nici o îmbunătățire. De la pietrele cu care a fost pavat centrul istoric, numai bune să-și rupă doamnele tocurile între ele, într-atât de colțuroase sunt, până la timpul pierdut în zadar la semafoare și la trotuarele ca vai de lume de prin cartiere, totul vorbește despre indiferența de care au parte cei care se deplasează, în mod firesc, pe jos.

Sigur, conducerea primăriei a promis că vor fi amenajate și trotuarele, fără să avanseze vreun termen. Ploile care vor urma în aceste săptămâni nu vor face decât să adâncească gropile și să facă trecerile pentru pietoni din zona centrală mai anevoioase. Acestea au toate șansele să reprezinte un pericol public și să ducă la accidente, mai ales că, orice ar crede mai-marii de prin Direcția edilitară a primăriei, orașul a devenit mult mai aglomerat și din punct de vedere pietonal odată cu începerea anului școlar, pentru că nu toți elevii sunt duși și aduși de la unitățile de învățământ cu autoturismele părinților.

Mai trist ca orice, însă, rămâne faptul că nu putem vedea decât foarte rar o lucrare edilitară făcută de la cap la coadă așa cum scrie la carte, fără să mai fie necesare cârpeli sau ajustări ulterioare, iar aceasta ne menține în păguboasa mentalitate mioritică a lui „merge și-așa”.

Concentrarea pe treaba bine făcută – așa cum se poartă la nemți sau la japonezi – nu va veni prea curând, astfel că pietonilor de toate vârstele care se încăpățânează să circule prin zona centrală a Timișoarei nu le rămâne decât să-și păstreze vigilența trează și să deschidă bine ochii atunci când traversează străzile.